Så er det frem med tålmodigheden også i trafikken midt i Aalborg, når der fra i morgen mandag begynder et nyt gravearbejde i krydset Vesterbro-Borgergade. Mens en række af kommunes øvrige anlægsprojekter lige nu ligger stille på grund af den hårde frost, så kan det godt lade sig gøre at begynde arbejdet med de store kloakledninger og de mange tele- og kommunikationskabler, som løber under asfalten. Det skyldes, at det arbejde foregår langt længere nede i jorden end for eksempel asfaltarbejde, der på grund af frosten lige nu ikke kan lade sig gøre. Og gravearbejdet i krydset Vesterbro og Borgergade i Aalborg kommer i gang før planlagt tid. Det var egentlig planen, at det skulle blive forår før, Aalborg Kommunes folk gik i gang, men nu sker det - ikke mindst fordi, kommunen kan konstatere, at der lige nu ikke så meget tryk på trafikken på grund af de mange coronarestriktioner. Gravearbejdet er forarbejdet til Plusbussen, der ventes i drift i løbet af 2023, og som er en 12 kilometer lang strækning fra Væddeløbsbanen gennem midtbyen til det nye Aalborg Universitetshospital. Aalborg Kommune har netop sat de første afspærringer op i krydset, og mandag morgen går man i gang med arbejdet. Krydset vil i hele perioden være åbent for biltrafik i både nordlig og sydlig retning – dog kun i ét spor i hver retning. Krydset spærres for biltrafik fra Vesterbro til Borgergade i både østlig og vestlig retning alle hverdage fra kl. 7 til kl. 18. Arbejdet ventes at være afsluttet i maj.

Opsummering:
Det trafikerede kryds Vesterbro - Borgergade spærres fra mandag morgen, når Aalborg Kommune skal i gang med forarbejdet til den kommende Plusbus.